《莫过东津馆》
元代·许谦

薄莫下东津，滩急舟剧箭。
渔灯互明灭，陇月时隐见。
清飔从东来，凉气袭我面。
目送两山青，天长净如练。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。